Ritratt meħud mill-filmat  Il-Ministru għas-Saħħa Chris Fearne ħabbar fuq Twitter li mil-lum l-infografika tal-Covid-19 se tibda tenfasizza fuq l-għadd ta' pazjenti tal-Covid-19 fl-isptar u n-numru ta' pazjenti tal-Covid-19 fit-Taqsima tal-Kura Intensiva (ITU). Newsbook.com.mt prova jikseb iktar informazzjoni mill-Ministeru, dwar jekk dan ifissirx li mhux se jibqgħu jitħabbru l-każi ġodda u l-għadd ta' persuni li jkunu fiequ. Il-kelliema rrifjutat li twieġeb direttament, minflok qaltilna biex nistennew sal-ħin li tiġi ppubblikata l-infografika. Fl-istess tweet, il-Ministru Fearne qal li f'Mater Dei bħalissa hemm 29 pazjent pożittiv għall-Covid-19, li tnejn minnhom jinsabu fl-ITU. Fiequ mill-Covid 49 persuna. Anzjan ta' 77 sena miet waqt li kien pożittiv għall-virus u għalhekk in-numri tal-vittmi tela' għal 445. Fi tweet oħra Fearne qal li s'issa ngħataw 800,000 persuna, b'iktar minn nofshom ħadu ż-żewġ dożi. Ilbieraħ: COVID-19: Imut anzjan ieħor filwaqt li nstabu 37 każ ġdid